Rīgā, 15.09.2020.

**PAZIŅOJUMS PAR EIROPAS VĒRTSPAPĪRU UN TIRGU IESTĀDES PAMATNOSTĀDŅU "Pamatnostādnes par PVKIU un AIF likviditātes stresa testiem" IEVIEŠANU**

|  |  |
| --- | --- |
| 1. | **Pamatnostādņu adresāti**  Eiropas Vērtspapīru un tirgu iestādes (turpmāk – EVTI) 2020. gada 16. jūlijā publicētās pamatnostādnes Nr. ESMA34-39-897 LV "Par PVKIU un AIF likviditātes stresa testiem" (turpmāk – Pamatnostādnes) <https://www.esma.europa.eu/sites/default/files/library/esma34-39-897_guidelines_on_liquidity_stress_testing_in_ucits_and_aifs_lv.pdf>, attiecas uz:   1. ieguldījumu pārvaldes sabiedrībām, kas pārvalda ieguldījumu fondus; 2. alternatīvo ieguldījumu fondu (turpmāk – AIF) pārvaldniekiem, izņemot pārvaldniekus, kuri pārvalda slēgtos AIF bez sviras finansējuma; 3. minēto fondu turētājbankām; 4. kompetentajām iestādēm (Latvijā – Finanšu un kapitāla tirgus komisija). |
| 2. | **Tiesību aktu prasības, kuru izpildē ir jāievēro Pamatnostādnes**  Lai nodrošinātu spēju izpildīt ieguldījumu fonda prospektā vai AIF darbības noteikumos paredzētās saistības pret ieguldītājiem, ieguldījumu fondu un AIF pārvaldniekiem ir pienākums izveidot un īstenot efektīvu likviditātes risku kontroles procesu, kas ietver stresa testēšanu likviditātes risku novērtēšanai kritiskās situācijās. Turpmāk minētie tiesību akti nosaka šo pienākumu:  1) AIF pārvaldniekiem saskaņā ar Alternatīvo ieguldījumu fondu un to pārvaldnieku likuma 26. pantu, Komisijas deleģētās regulas Nr. 231/2013 (2012.19.12.) ar ko papildina Eiropas Parlamenta un Padomes Direktīvu 2011/61/ES attiecībā uz atbrīvojumiem, vispārējiem darbības nosacījumiem, depozitārijiem, saistību īpatsvaru, pārskatāmību un uzraudzību (turpmāk – Regula Nr. 231/2013) 47. un 48. pantu;  2) ieguldījumu pārvaldes sabiedrībām saskaņā ar Ieguldījumu pārvaldes sabiedrību iekšējās kontroles sistēmas izveides normatīvajiem noteikumiem, kas ievieš Eiropas Parlamenta un Padomes direktīvas 2009/65/EK (13.07.2009.) par normatīvo un administratīvo aktu koordināciju attiecībā uz pārvedamu vērtspapīru kolektīvo ieguldījumu uzņēmumiem (PVKIU) 51. pantu un Komisijas direktīvas Nr. 2010/43/ES 40. panta 3. punktu;  3) naudas tirgus fonda pārvaldniekiem saskaņā ar Eiropas Parlamenta un Padomes regulas 2017/1131 (14.06.2017.) par naudas tirgus fondiem 28. pantu.  Attiecībā uz turētājbanku Pamatnostādnes piemēro, ņemot vērā tās pienākumu pārraudzīt pārvaldnieka darbību, t.sk. izveidoto risku kontroles procesu, lai pārvaldnieks spētu izpildīt ieguldījumu fonda prospektā vai AIF darbības noteikumos paredzētās saistības pret ieguldītājiem. Šie pienākumi saistībā ar AIF noteikti Regulas Nr. 231/2013 92.pantā un saistībā ar ieguldījumu fondu – Komisijas deleģētās regulas 2016/438 (17.12.2015.) ar ko papildina Eiropas Parlamenta un Padomes direktīvas 2009/65/EK attiecībā uz depozitāriju pienākumiem 3. pantā. |
| 3. | **Pamatnostādņu mērķis un būtība**  Lai panāktu konsekventu, efektīvu un konstruktīvu uzraudzības praksi Eiropas finanšu uzraudzības sistēmā un nodrošinātu kopēju, vienveidīgu un konsekventu Savienības tiesību aktu piemērošanu, pilnveidojot likviditātes stresa testēšanas standartus, kā arī veicinātu vienotu uzraudzības praksi kompetentajām iestādēm,  Eiropas Vērtspapīru un tirgu iestāde izstrādājusi šīs Pamatnostādnes. |
| 4. | **Atsauce uz Pamatnostādņu tekstu**  Pamatnostādņu teksts ir pieejams Eiropas Vērtspapīru un tirgu iestādes tīmekļa vietnē:  <https://www.esma.europa.eu/document/guidelines-liquidity-stress-testing-in-ucits-and-aifs> |
| 5. | **Pamatnostādņu piemērošana**  Finanšu un kapitāla tirgus komisija paziņo, ka izmantos Pamatnostādnes savā darbībā un uzraudzības praksē, piemērojot šajā paziņojumā minētos tiesību aktus, un sagaida, ka ieguldījumu pārvaldes sabiedrības un alternatīvo ieguldījumu fondu pārvaldnieki stresa testēšanas procesā ievēros Pamatnostādnēs noteikto. |